Komission tiedonanto Euroopan parlamentille EY:n perustamissopimuksen 251 artiklan 2 kohdan toisen alakohdan mukaisesti neuvoston vahvistamasta yhteisestä kannasta Euroopan parlamentin ja neuvoston direktiivin antamiseksi mittauslaitteista /* SEK/2003/0939 lopull. - COD 2000/0233 */





KOMISSION TIEDONANTO EUROOPAN PARLAMENTILLE EY:n perustamissopimuksen 251 artiklan 2 kohdan toisen alakohdan mukaisesti neuvoston vahvistamasta yhteisestä kannasta Euroopan parlamentin ja neuvoston direktiivin antamiseksi mittauslaitteista 2000/0233 (COD) KOMISSION TIEDONANTO EUROOPAN PARLAMENTILLE EY:n perustamissopimuksen 251 artiklan 2 kohdan toisen alakohdan mukaisesti neuvoston vahvistamasta yhteisestä kannasta Euroopan parlamentin ja neuvoston direktiivin antamiseksi mittauslaitteista 1. KÄSITTELYN VAIHEET Ehdotuksen toimittaminen Euroopan parlamentille ja neuvostolle: (asiakirja KOM(2000) 566 lopullinen - 2000/0233(COD)) // 15.9.2000 Euroopan talous- ja sosiaalikomitean lausunto: // 28.2.2001 Euroopan parlamentin ensimmäisen käsittelyn lausunto: // 3.7.2001 Muutetun ehdotuksen toimittaminen: // 6.2.2002 Yhteisen kannan vahvistaminen: // 22.7.2003 2. KOMISSION EHDOTUKSEN TAVOITE Ehdotuksen tarkoituksena on yhdenmukaistaa lakisääteisissä mittauksissa käytettäviä laitteita koskevaa kansallista lainsäädäntöä. (Näitä laitteita ovat esimerkiksi vesi-, kaasu- ja sähkömittarit, bensiinipumput, taksamittarit ja pakokaasuanalysaattorit.) Säädös on uuden lähestymistavan mukainen. Siinä säädetään olennaisista vaatimuksista, mutta jätetään teknisten eritelmien määrittely valmistajien ja standardoinnin tehtäväksi. Valmistajalle jätetään myös mahdollisuus valita vaatimustenmukaisuuden arvioinnin menetelmät. 3. YHTEISTÄ KANTAA KOSKEVAT HUOMAUTUKSET 3.1. Yleiset huomautukset Neuvosto on hyväksynyt yhteisen kannan yksimielisesti. Poliittisen yhteisymmärryksen tärkeimmät kohdat ovat liitteen II ja liitteen MI-010 poistaminen. Liite II koski valinnaisia testimenetelmiä, jotka voivat muuttua nopeasti tekniikan kehittyessä ja joita siksi on hyvä käsitellä standardoinnin puitteissa. Tämä yksinkertaistaa asiakirjaa ja selkeyttää sen esitystapaa. Liite MI-010 koskee alkometrejä, joiden tuloksia käytetään oikeudellisena todistusaineistona. Monet jäsenvaltiot ovat ilmoittaneet, että tämän vuoksi on tarpeen, että kansalliset viranomaiset testaavat laitteet. Siksi vaatimustenmukaisuuden arviointia ei voi tehdä ilmoitettu laitos missä tahansa yhteisön alueella ehdotuksen mukaisesti. Jos kansallinen tuomioistuin asettaa mittauslaitteen antamat tulokset kyseenalaisiksi, kansallisten viranomaisten on mukautettava laitteita koskevia vaatimuksia nopeasti kansallisen lainsäädännön mukaisiksi. Näistä syistä teknisten tuotevaatimusten yhdenmukaistaminen on mahdotonta. Näistä syistä komissio voi hyväksyä liitteen II ja liitteeseen MI-010 sisältyvän ehdotuksen poistamisen. 3.2. Parlamentin ensimmäisen käsittelyn tarkistusten vaikutus 3.2.1. Tarkistukset, jotka on sisällytetty sekä muutettuun ehdotukseen että yhteiseen kantaan Seuraavat tarkistukset on sisällytetty muutettuun ehdotukseen, joissakin tapauksissa muutettuina. Yhteisessä kannassa on noudatettu komission ehdotuksia seuraavien tarkistusten osalta: 1, 2, 3, 4, 6, 7, 8, 9a, 10, 11, 12, 13, 15, 17, 18, 20, 21, 22, 23, 24, 26 ja 27. Tarkistus 1 - Johdanto-osan 2 kappale (yleiseen etuun liittyvät syyt): Tarkistus selventää tekstiä. Tarkistus 2 - Johdanto-osan uusi 4 a kappale, nykyinen johdanto-osan 5 kappale (valinnaisuuden soveltaminen): Tarkistuksen mukaisesti johdanto-osan uudessa kappaleessa selvennetään sitä, että jäsenvaltiot voivat valita sääntelevätkö ne mittauslaitetyyppien metrologista valvontaa tulevaisuudessa. Sanamuotoa on kuitenkin muutettu jäsenvaltioiden velvoitteiden laajuuteen liittyvien väärinkäsitysten välttämiseksi. Tarkistus 3 - Johdanto-osan uusi 4 b kappale, nykyinen johdanto-osan 6 kappale (valmistajan määritteleminen): Tarkistuksen tavoite on täysin kannatettava. Ehdotetun sanamuodon muutos tekee tarkistuksen sisällön entistä selkeämmäksi. Tarkistus 4 - Johdanto-osan 11 kappale, nykyinen johdanto-osan 13 kappale (merkintöjen kiinnittäminen valmistusprosessin yhteydessä): Tarkistus on hyväksytty sanamuoto hieman muutettuna, jotta kappale olisi luonteeltaan paremmin johdanto-osaan sopiva. Tarkistus 6 - 1 artikla (laitekohtaisten liitteiden luettelo): Tarkistus on hyväksytty, koska liitteet sisältävät pakollisia säännöksiä, ja ne on hyödyllistä luetella 1 artiklassa. (Johdonmukaisuuden vuoksi 'todistusaineistona käytettävät alkometrit' on jätetty pois.) Tarkistus 7 - 1 artikla (lakisääteisen metrologisen valvonnan syyt): Tämän tarkistuksen sisältö on sisällytetty 3 artiklassa olevaan 'lakisääteisen metrologisen valvonnan' määritelmään. Tarkistukset 8 ja 9 a - 2 artikla (tarkoitus ja vaatimukset): Ensimmäinen kappale on muotoiltu kokonaan uudelleen, jotta säännös olisi oikeudellisesti perusteltu. Tarkistuksen 7 käsittelyn johdosta (eli koska teksti sisällytettiin 1 artiklan sijasta 3 artiklaan) ei viittausta 'lakisääteiseen metrologiseen valvontaan' ole voitu kokonaan poistaa. Tarkistus 10 - 3 artikla ('osalaitteiston' määritelmä): Tarkistuksen sisältö on hyväksytty, mutta ehdotettuun sanamuotoon on tehty muutoksia. Tarkistus 11 - 3 artikla ('valmistajan' määritelmä): Tarkistuksen sisältö on otettu mukaan, ja termi 'laillisesti' on poistettu. Tarkistus 12 - 3 artikla ('valtuutetun edustajan' määritelmä): Tarkistus selkeyttää tekstiä. Tarkistus 13 - 5 artiklan 2 kohta, nykyinen 6 artiklan 2 kohta (vaatimustenmukaisuusmerkintä): Komissio hyväksyi tarkistuksen muutetussa ehdotuksessaan, mutta neuvosto meni pidemmälle ja salli sen, että molemmat merkintätyypit voidaan kiinnittää valmistusprosessin yhteydessä. Lisäyksen "mikäli se on perusteltua" pitäisi yleensä estää tämän joustavan säännöksen väärinkäyttö. Tarkistus 15 - 8 artikla, nykyinen 9 artikla (laitosten nimeämisperusteet): Tarkistus hyväksytään, koska se selkeyttää jäsenvaltion oikeutta nimetä laitos, vaikka kyseisellä valtiolla ei ole tiettyä laitetta koskevaa kansallista lainsäädäntöä. Tarkistus 17 - 12 artikla, nykyinen 13 artikla (mittauslaitekomitean tehtävät): Se osa tarkistuksesta, jonka tarkoituksena on poistaa laitekohtaisten liitteiden tietojen muuttaminen mittauslaitekomitean tehtävistä, on hylätty. Tarkistuksen asiasisältö on kuitenkin otettu huomioon korostamalla tarvetta kuulla asianomaisia osapuolia laitekohtaisten liitteiden mainittujen tietojen osalta. Tarkistus 18 - 13 artikla, nykyinen 14 artikla (merkinnät: tässä 'tunnusnumero'): Lisätyn virkkeen poistamista koskeva tarkistus hyväksytään, sillä vaatimustenmukaisuuden arviointia koskevat liitteet ovat tässä suhteessa selkeät, ja virke on siksi turha. Tarkistus 20 - 14 artikla, nykyinen 15 artikla (luottamuksellisuus): Tarkistus hyväksytään. On noudatettu sitä lähestymistapaa, että "luottamuksellisuuteen" liittyviin seikkoihin ei viitata artiklaosassa, sillä tällaiset säännökset voisivat antaa väärän käsityksen direktiivin soveltamisalasta ja johtaa erilaisiin tulkintoihin jäsenvaltioissa. Tarkistus 21 - 17 artikla, nykyinen 21 artikla (siirtymäsäännökset): Komissio hyväksyi lyhennetyn viiden vuoden voimassaoloajan niiden nykyisten hyväksyntöjen osalta, jotka ovat voimassa määräämättömän ajan. Neuvosto on kuitenkin sovellettavuuden takia katsonut paremmaksi käsitellä kaikkia hyväksyntöjä samalla tavalla ja säilyttää 10 vuoden siirtymäkauden kaikkien nykyisten hyväksyntöjen (eli 10 vuotta ja määräämättömän ajan voimassa olevien) osalta. Tarkistus 22 - Liite I, kohta 5 (ajanjakson määrittely kohdassa "Kestävyys"): Tarkistuksen asiasisältö on hyväksytty, sillä se on uuden lähestymistavan sen periaatteen mukaista, joka koskee valmistajan vastuun lisäämistä. Tarkistus 23 - Liite I, kohta 6 (luotettavuus): Lause voidaan poistaa tarkistuksen mukaisesti. Tarkistus 24 - Liite I, kohta 7.2 (soveltuvuus suunniteltuun käyttötarkoitukseen): Tarkistus hyväksyttiin tekstiä yksinkertaistavana. Tarkistus 26 - Liite I, kohta 10.2 (tulosnäyttämän yksiselitteisyys): Tarkistuksen asiasisältö on hyväksytty hyödyllisenä selvennyksenä. Neuvosto on kuitenkin pitänyt parempana käyttää ilmauksen "alkuperäinen lukema" sijasta ilmaisua "metrologisesti ohjatut lukemat". Tarkistus 27 - Liite I, kohta 10.5 (mittauslukema): Tarkistuksen asiasisältö on hyväksytty, mutta sanamuotoa on muutettu sen selventämiseksi, että lukeman on aina oltava asiakkaan nähtävissä. 3.2.2. Tarkistukset, jotka on sisällytetty muutettuun ehdotukseen mutta hylätty yhteisessä kannassa Muutettuun ehdotukseen oli sisällytetty tarkistukset 19 ja 25, mutta niitä ei ole otettu mukaan sellaisenaan yhteisessä kannassa. Tarkistus 19 - 13 artikla, nykyinen 14 artikla (merkinnät päälaitteessa): Uusi 4 artikla sisältää yleisen lausekkeen, jonka mukaan säännöksiä olisi voitava soveltaa soveltuvin osin myös osalaitteistoihin. Loogisuuden vuoksi 14 artiklan 4 kohdan uudessa säännöksessä olisi viitattava niihin laitteisiin, jotka eivät ole osalaitteistoja. Tarkistus 25 - Liite I, kohta 8.1 (vakava vaikutus): Suurin osa tarkistuksesta on hyväksytty sisällöllisesti. Sanaa 'vakava' ei kuitenkaan ole otettu mukaan, sillä se voisi johtaa siihen väärinkäsitykseen, että kielteinen vaikutus rajattaisiin vain 'vakaviin' tapauksiin ja että jätettäisiin avoimeksi päätös siitä, mikä on vakava tapaus ja mikä ei. 3.2.3. Tarkistukset, jotka on hylätty muutetussa ehdotuksessa sekä yhteisessä kannassa Muutetussa ehdotuksessaan komissio ei hyväksynyt tarkistuksia 5, 9b, 14, 16, 28 ja 29, eikä niitä ole otettu mukaan yhteisessä kannassa. Tarkistus 5 - Johdanto-osan 14 kappale, nykyinen 15 kappale (vaatimusten vastaisten laitteiden markkinoille saattamisen estäminen): Tarkistus on hylätty, sillä se saattaisi johtaa väärinkäsityksiin, jotka rajoittaisivat jäsenvaltioiden velvoitteiden laajuutta. Tarkistus 9 b - 2 artikla (päätös laitteiden tulevasta sääntelystä): Niiden jäsenvaltioiden oikeuksia ja velvoitteita, jotka eivät ole säätäneet tiettyjen laitteiden lakisääteisestä metrologisesta valvonnasta, voidaan käsitellä paremmin ja riittävällä tavalla tekstin muissa osissa, esimerkiksi uudessa johdanto-osan 5 kappaleessa ja 9 artiklassa. Tarkistukset 14 ja 29 - Liite IV, nykyinen liite III, sekä uusi 7 a artikla (tekniset asiakirjat): Ei ole mitään syytä siirtää liitteen III säännöksiä artiklaosaan erilliseen artiklaan, ja siten on parempi noudattaa tältä osin komission ehdotuksen alkuperäistä rakennetta. Tarkistukset 16 ja 28 - 8 a artikla ja uusi liite III, nykyinen liite II: Ei ole perusteita siirtää kansallisten laitosten nimeämisen perusteita liitteistä artiklaosaan. 3.3. Muut tarkistukset Muut yhteisessä kannassa esitettävät tarkistukset ovat vähäisiä ja kysymys on pääasiassa artikloiden uudelleenjärjestelystä sisältöä muuttamatta, jotta säädös vastaisi paremmin uutta lähestymistapaa. Tämä koskee myös liitteisiin tehtyjä muutoksia. Johdanto-osan kappaleiden ja artiklojen tarkistukset Komission muutettuun ehdotukseen verrattuna yhteisessä kannassa on tehty seuraavat tarkistukset: Johdanto-osan kappaleita on muutettu siten, että - johdanto-osaan on lisätty uusi kappale (9), joka koskee ilmasto-oloihin liittyviä luokkia ja erilaisia kuluttajansuojan tasoja - standardointia koskevat kaksi kappaletta on yhdistetty (10) - markkinoiden valvontaa koskeva kappale on jaettu kahtia (15, 16) - uudessa kappaleessa tuodaan esille kansallisen käytönaikaisen valvonnan olemassaolo (18) - uudessa kappaleessa selvitetään komitean työryhmäkäytäntöä (20). Määritelmiä koskevassa 3 artiklassa on 'osalaitteiston' (b) määritelmä rajattu koskemaan laitteita, jotka on mainittu laitekohtaisissa liitteissä, ja 'valmistajan' määritelmää (d) on yksinkertaistettu. Nykyisessä 4 artiklassa (ent. 4 artiklan 3 kohta) käsitellään sovellettavuutta osalaitteistoihin. Nykyisessä 5 artiklassa (ent. 4 artiklan 1 kohta) on uusi kieliä koskeva vakiolauseke. Muut artiklat on numeroitu uudelleen. Ehdotuksen 7 artiklan 3 kohta (ent. 6 artiklan 3 kohta) on rajattu niin, että siinä annetaan jäsenvaltioille toimivalta säätää mittauslaitteiden käyttöönotosta silloin, kun se on perusteltua ilmasto-olojen vuoksi. Ehdotuksen 7 artiklan 4 kohdassa (aikaisemmin MI-liitteiden kohdassa Käyttöönotto) määritellään nyt olosuhteet, joissa jäsenvaltiot voivat eriyttää mittauslaitteiden käyttöä erityisten sovellutusten osalta. Kaikilla mittauslaitteilla on oltava yksi tai useampi käyttöalue kussakin jäsenvaltiossa, jolloin kullekin luokalle on olemassa EU:n laajuiset markkinat. Entinen 6 artiklan 4 kohta, joka koski julkisia tai monopoliasemassa olevia yrityksiä vesi- ja energiahuoltoalalla, on poistettu 7 artiklasta, koska asia ei koske erityisesti mittauslaitteita. Artiklaan on lisätty 5 kohta, joka koskee laitteiden käyttöä esittelytarkoituksiin. Vaatimustenmukaisuuden arviointia koskevaan 8 artiklaan (ent. 7 artikla) on lisätty kieliä koskeva vakiolauseke. Ehdotuksen 10 artiklaan on lisätty 3 kohta, jonka mukaan valmistaja voi käyttää mitä tahansa olennaisten vaatimusten mukaisia teknisiä ratkaisuja. Uusi 10 artiklan 4 kohta koskee teknisissä asiakirjoissa mainittujen kestävyystestien tuloksia. Ehdotuksen 12 artiklaan on lisätty 5 kohta, jolla varmistetaan, että asianomaisilla osapuolilla on käytettävissään täydet tiedot mittauslaitekomitean toimenpideluonnoksista. Ehdotuksen 13 artiklaan on lisätty 4 kohta, jonka tarkoituksena on tehdä kansainvälisen lakisääteisen metrologian järjestön OIML:n kansallisen tason toimista entistä avoimempia kaikille sidosryhmille. Ehdotuksen 15 artiklassa säädetään jäsenvaltioiden velvollisuudesta huolehtia riittävästä markkinoiden valvonnasta (1 kohta) ja luetellaan valvontaviranomaisten hallinnollisen yhteistyön osa-alueet (2 kohta). Ehdotuksen 17 artikla (ent. 14 artikla) koskee asiattomasti kiinnitettyjä merkintöjä. Uudessa 19 artiklassa säädetään, että jäsenvaltiot voivat edellyttää, että lakisääteisen metrologisen valvonnan alaisten mittauslaitteiden on jatkuvasti täytettävä asianmukaiset käytössä oloa koskevat vaatimukset. Ehdotuksen 20 artiklan mukaan direktiivi 75/33/ETY (kylmävesimittarit) kumotaan vain siltä osin kuin se koskee puhtaan veden mittareita. Uudessa 23 artiklassa pyydetään komissiota antamaan seitsemän vuoden kuluttua kertomus direktiivin soveltamisalasta ja soveltamisesta. Liitteiden muutokset Liitteessä I (olennaiset vaatimukset) on parannettu suoramyynnin määritelmää (jota ei ennestään ole yhteisön säännöstössä) ja siihen on lisätty ilmastollisen käyttöympäristön ja laitoksen määritelmät. Aikaisempi hankala taulukko 1 on korvattu yksikertaisemmalla taulukolla, joka koskee vain ilmastollisia käyttöympäristöjä, ja sähkömagneettinen luokka E3 on lisätty. Vaatimukseen 1.4 on lisätty säännöt testausta varten. Ympäröivän ilman kosteutta koskevat testaussäännöt olivat aikaisemmin liitteen II kohdassa 3.2. Vaatimukseen 7.6 on lisätty käytönaikainen testaus, mikä on seurausta uuden 19 artiklan lisäämisestä. Merkintöjä koskevia vaatimuksia on lisätty kohdassa 9. Entinen liite II on poistettu ja kestävyystestaus otettu tarvittaessa mukaan laitekohtaisiin liitteisiin (MI-00x). Liitteessä II (ent. III) olevaan 6 kohtaan on lisätty vaatimus, jonka mukaan laitoksen johtajan palkkaus ei saa olla riippuvainen suoritettujen tehtävien määrästä eikä niiden tuloksista. Liitteessä III (ent. IV) on laajennettu teknisten asiakirjojen sisältöä koskevia vaatimuksia. Liitteeseen MI-001 on lisätty vesimittareiden kestävyystestaus kohtaan 7.2. Käyttöönottolauseketta on yksinkertaistettu sen osoittamiseksi, että ei ole mitään luokkia, joihin jäsenvaltiot voisivat viitata. Liitteeseen MI-002 on lisätty vesimittareiden kestävyystestaus kohtaan 4. Usein käytettyjä tilavuuden muunnoslaitteita koskevat vaatimukset on lisätty. Liitteestä MI-003 on poistettu muuntajat ja tekstiä on yksinkertaistettu. Liitteeseen MI-004 on lisätty uusi luokka 1, joka koskee lämpöenergiamittareita, joita käytetään sellaisissa jäsenvaltioissa, joissa ei määrätä lakisääteisestä metrologisesta valvonnasta. 4. PÄÄTELMÄ Komissio voi hyväksyä ehdotukseen esitetyt muutokset, sillä yhteinen kanta ei poikkea merkittävästi komission hyväksymän ehdotuksen linjasta.